બીએસએફની ૧૦૮ બટાલિયાનના જવાનો પેટ્રોલિંગમાં હતા. તે દરમિયાન પાંચ પાક ઘૂસણખોર નજરે પડતા બીએસએફના જવાનોએ તેમને ઝડપી પાડયા હતા. પ્રા્પ્ત વિગતો મુજબ, કચ્છના હરામીનાળા નજીકના ક્રિક વિસ્તારમાંથી ગઈકાલે બપોરે પડાલા ક્રિકમાંથી પાકિસ્તાની ઘુસણખોરો ઝડપાયા હતા. જો કે ઝડપાયેલા માછીમારો પાસેથી હજુ સુધી કોઇ સંદિગ્ધ ચીજવસ્તુ મળી નથી. છેલ્લા લાંબા સમય બાદ કચ્છની ક્રિકમાંથી આ રીતે એકાએક પાકિસ્તાની બોટ ઝડપાઈ છે. બીએસએફ દ્વારા ઝડપાયેલા પાક માછીમારોને કોટેશ્વરના કિનારે લાવવામાં આવ્યા હતા. ત્યારબાદ દયાપર સામૂહિક કેન્દ્રમાં મેડિકલ તપાસ કરાવીને નારાયણ સરોવર પોલીસને સુપરત કરાયા હતા. ઝડપાયેલા પાકિસ્તાનીઓમાં એમ.ડી.યુસુફ (ઉ.વ.૪૮), ખુદાબક્ષ (ઉ.વ.૪૬), રાણુ (ઉ.વ.૧૮), ઈસ્લામ (ઉ.વ.૧૬), મંજુર (ઉ.વ.3૬)નો સમાવેશ થાય છે. ઝડપાયેલા પાક માછીમારો જેટી બંદર પાકિસ્તાનના રહેવાસી હોવાનું જાણવા મળ્યું હતું. નારાયણ સરોવર પોલીસે આ ઘુસણખોરોને જેઆઈસીમાં ધકેલવા માટે તજવીજ હાથ ધરી છે.